En 28-årig mand er kommet alvorligt til skade efter et færdselsuheld på Europavej ved Frederikshavn. Det skriver Nordjyllands Politi på det sociale medie X . Færdselsuheldet skete i nordlig retning tæt på isstadion. Der er tale om et solouheld, hvor en personbil er kørt ind i autoværnet. - Af ukendte årsager skrider bilen ud og rammer autoværnet i højre side af vejen, og den mandlige fører sidder fastklemt. Der bliver både sendt ambulance, brandvæsen, helikopter og lægebil. Han er kommet ud af bilen, og er i øjeblikket til behandling på Aalborg Universitetshospital, fortæller vagtchef Karsten Højrup. Politiet kan ikke sige nærmere om den mandlige førers tilstand ud over, at den formentlig er alvorlig. Europavej har kortvarigt været afspærret, mens lægehelikopteren landede. Politi og bilinspektør skal undersøge uheldsstedet nærmere. Politiet oplyser kort før klokken 14, at politiets undersøgelser er afsluttet og at alle kørebaner er åbne igen. Mandens pårørende er underrettet.

Referat:
Der er tale om et solouheld, hvor en personbil er kørt ind i autoværnet på Europavej ved Frederikshavn.